Omkring klokken 23.30 lørdag aften fik Nordjyllands Beredskab en melding om en brand i et kolonihavehus i bebyggelsen Jørgen Berthelsens Minde ved Tranholmvej i Aalborg Øst. Det var ejeren selv, der opdagede branden, da han efter at have været væk i fire til fem timer kom hjem til det nu ubeboelige kolonihavehus, fortæller Niels Eltzholtz, der er indsatsleder ved Nordjyllands Beredskab i Aalborg. Da brandvæsnet nåede frem var branden nærmest gået ud af sig selv. To røgdykkere gik ind i huset og slukkede resterne, og luftede derefter grundigt ud i huset. Ifølge indsatslederen kan en iPad, der var sat til opladning årsag til branden. - Der lå en iPad til opladning, hvor der var faldet noget vasketøj ned over. Det udvikler en del varme, som kan have antændt tøjet, siger han. Derfor advarer Niels Eltzholtz mod at have el-apparater stående til opladning, når man ikke er hjemme, og de må under ingen omstændigheder dækkes til. Ingen er kommet til skade under branden i kolonihavehuset.
Lørdag kort før midnat brændte et kolonihavehus i Aalborg. En iPad sat til ladning kan være skyld i flammerne.